onverdraagsaam. As mens Christelike onverdraagsaamheid van nader bekyk, dan kom mens agter hulle is eintlik baie verdraagsaam. Hoekom sê ek so?

Wat is die waarheid wat Christene maak, en wat hulle sê almal nodig het? Die kern is Jesus Christus, die seun van God wat aan 'n kruis han g, bloeiend, dienend, liefdevol...en Hy hang daar vir mense wat teen Hom is. As mens daardie waarheid jou eie gemaak het, werklik in jou hart glo en aan vashou, dan kan jy hoegenaamd nie wreed word nie. As mens besef dat Jesus op grond van sy loutere en vrye genade vir my gesterf het, dan het ek geen grond om op ander te trap nie. Indien ek daardie genade op 'n manier verdien het, dan sou ek kon neerkyk, want hulle is nie so oulik soos ek nie, maar as niks verdien het nie, en dit tog kry, dan maak dit my net nederiger.

So hoe moet ons dan optree in vandag se wêreld? Wat doen Sadrag, Mesag en Abednego? Baie interessant, in vers 16 sê hulle vir Nebukadneser: 'Ons het nie nodig om onsself teen u te verdedig nie...' (NIV), en dit klink arrogant, maar wat dit sê is dat hierdie drie manne is nie op die agtervoete nie.

Nebukadneser - hy is wit van woede, skuim om die mond, woedend kwaad, maar die drie manne bly respekvol, hulle spreek hom steeds aan as koning. Nebukadneser probeer intimideer - watter god gaan julle uit my mag kan red? Lekker vol van homself.

Wat doen die drie manne? Reël hulle 'n optog? Skree hulle: 'Ons het die waarheid, en as jy dit nie wil aanvaar nie, dan brand ons paar skole af!' Nee. Hulle leef bloot die waarheid uit. Geliefdes, die beste manier om die waarheid te verdedig, is om dit te leef. Hierdie manne wys eintlik vir Nebukadneser die teenoorgestelde van wat hy is. Hy is kwaad. Hy is teen hulle. Hulle is kalm. Respekvol. Trouens, hulle is daar omdat iemand hulle gaan verkla het by die koning. So wie is die onverdraagsames?

Christelike waarheid maak nie van mens iemand wat neerkyk nie, dit maak dat ons mense liefhet, dat ons die sonde haat, maar die sondaar lief het met 'n geduldige liefde. Dís wat ons uitleef in ons eenheid met Christus.

## Die brandende oond

Die tweede saak wat mense dikwels opbring teenoor die Christendom is die vraagstuk rondom lyding. Ons het gelees van 'n minderheid (3 Joodse mans) wat in die vuur gegooi word. Dis presies die probleem - die wêreld dink net soos Nebukadneser.

Die aanklag is: Deur die eeue kry die mens net swaar, die enorme hoeveelheid van lyding in die geskiedenis van die mensdom maak dat daar nie 'n Almagtige Liefdevolle Bybelse God kan wees nie.

Nou goed, kom ons kyk wat hier gebeur: hierdie 3 manne word in die vuur gegooi, en die koning wat êrens gesit het sodat hy kan sien wat gebeur, spring op en sê: 'Het ons nie drie manne geboeid binne-in die vuur gegooi nie? Kyk, ek sien vier manne los binne- in die vuur wandel sonder dat daar 'n letsel aan hulle is; en die voorkoms van die vierde lyk soos dié van 'n godeseun.'

Ons het geen idee waarom hy die vierde persoon as 'n godeseun sou beskryf nie. Was Hy groter? Ons weet nie, maar op een of ander manier het Nebukadneser gesien dat die vierde persoon nie menslik is nie. Later, in vers 28 sê Nebukadneser dit was 'n engel . So wie was dit?

In die Ou en in die Nuwe Testament lees ons gereeld van engele, maar daar is in die Ou Testament 'n spesifieke wese wat die Engel van die Here genoem word. In Eksodus 3 lees ons van die Engel van die Here wat die bos laat brand en dan net daarna staan dat die Here met Moses uit die bos gepraat het. So wat gebeur? Is dit nou 'n engel wat praat, of die Here?